ศบค.รายงานมีผู้ป่วยรักษาหายเพิ่มขึ้นในประเทศไทย 1,787 ราย พบผู้ติดเชื้อรายใหม่เพิ่มขึ้น 33 ราย และเป็นข่าวดีที่วันนี้ไม่พบผู้เสียชีวิต
ศบค.รายงานมีผู้ป่วยรักษาหายเพิ่มขึ้นในประเทศไทย 1,787 ราย พบผู้ติดเชื้อรายใหม่เพิ่มขึ้น 33 ราย และเป็นข่าวดีที่วันนี้ไม่พบผู้เสียชีวิตนายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 หรือ ศบค. แถลงสถานการณ์โรคโควิด-19 ในประเทศไทยว่า มีผู้ป่วยรักษาหายสามารถกลับบ้านได้เพิ่มขึ้น 1,787 ราย ส่วนผู้ติดเชื้อรายใหม่พบเพิ่มขึ้น 33 ราย รวมมีผู้ป่วยติดเชื้อสะสม 2,733 ราย ขณะนี้มีผู้ป่วยรักษาตัวในโรงพยาบาล 899 ราย และวันนี้มีข่าวดีที่ไม่พบมีผู้เสียชีวิต รวมยังมีผู้เสียชีวิตสะสมที่ 47 ราย โดยผู้ติดเชื้อรายใหม่ 33 ราย มีประวัติความเสี่ยง คือ สัมผัสใกล้ชิดผู้ป่วยรายเดิมอยู่ในกทม. 11 ราย  เป็นผู้ป่วยกลุ่มอื่นๆที่ไม่เกี่ยวข้องกับผู้ป่วยก่อนหน้านี้ 10 ราย  เป็นผู้ป่วยที่พบจากการเฝ้าระวังสอบสวนโรค 10 ราย และเป็นผู้ป่วยที่เดินทางมาจากต่างประเทศ และอยู่ระหว่าง state Quarantine 2 ราย ทั้งนี้ยังพบว่า กลุ่มผู้ที่เสี่ยงติดเชื้อ ยังอยู่ในช่วงเฉลี่ยอายุ 20-39 ปี ขณะที่ในกรุงเทพมหานครและนนทบุรียังมีแนวโน้มพบผู้ติดเชื้อเพิ่มขึ้น ส่วน 9 จังหวัดที่ยังไม่พบผู้ติดเชื้อ และน่าชื่นชมการทำงานและความร่วมมือจากประชาชนในพื้นที่อย่างมาก ประกอบด้วย กำแพงเพชร ชัยนาท ตราด น่าน บึงกาฬ พิจิตร ระนอง สิงห์บุรี และอ่างทอง ขณะที่จังหวัดที่ไม่มีรายงานพบผู้ป่วยติดเชื้อในช่วง วันเพิ่มขึ้นอีก 2 จังหวัด คือจังหวัดระยองและตาก รวมเป็น 29 จังหวัดสำหรับใน 47 รายที่เสียชีวิต ตั้งแต่วันที่ 4 มกราคม-17 เมษายน 2563 พบว่าเป็นผู้ชาย 38 ราย ผู้หญิง 9 ราย ซึ่งคิดเป็นอัตราการป่วยเฉลี่ยร้อยละ 1.7 ของการติดเชื้อทั้งหมด และนับว่าเป็นอัตราที่อยู่ในระดับต่ำหากเทียบกับประเทศอื่นในโลก โดยในจำนวนผู้เสียชีวิตส่วนใหญ่เป็นสัญชาติไทย ร้อยละ 87 ต่างชาติร้อยละ 13 และมีค่าเฉลี่ยอายุ 57 ปี เสียชีวิตสูงสุดถึง 14 ราย รวมทั้งส่วนใหญ่พบมีโรคประจำตัวร่วมด้วย โดยโรคเบาหวานมีจำนวนสูงสุด รองลงมาคือ โรคความดันโลหิตสูง  ไขมันในเลือดสูง โรคหัวใจ และถึงแม้ไม่มีโรคประจำตัว ก็เสียชีวิตถึง 17 ราย ขณะที่ปัจจัยเสี่ยงพบในผู้เสียชีวิต มาจากสูงสุดสัมผัสกับผู้ป่วยยืนยัน 9 ราย ไปยังสถานที่แออัดหรือเป็นการรวมกลุ่มกัน 14 ราย อาชีพเสี่ยง7 ราย เดินทางจากต่างประเทศ 7 ราย ระบุไม่ได้ระหว่างสอบสวนโรค 10 ราย ขณะที่สถานการณ์โควิด-19 ในทั่วโลก พบผู้ติดเชื้อ 2,250,751 ราย รักษาหายแล้ว 570,801 ราย เสียชีวิต 154,261 ราย โดยสหรัฐอเมริกายังมีจำนวนผู้ป่วยสูงสุด รองลงมาคือ สเปน อิตาลี ฝรั่งเศสและเยอรมนี ขณะที่ประเทศไทยอยู่ในลำดับที่ 53